Alueiden komitean lausunto aiheesta "Ehdotus Euroopan parlamentin ja neuvoston päätökseksi yhteisön Nuoret eurooppalaiset vapaaehtoiset -toimintaohjelmasta" CdR 86/97 fin



Virallinen lehti nro C 244 , 11/08/1997 s. 0047



Alueiden komitean lausunto aiheesta "Ehdotus Euroopan parlamentin ja neuvoston päätökseksi yhteisön Nuoret eurooppalaiset vapaaehtoiset -toimintaohjelma" (97/C 244/10) ALUEIDEN KOMITEA, joka ottaa huomioon komission tiedonannon ja ehdotuksen neuvoston ja Euroopan parlamentin päätökseksi "Nuoret Eurooppalaiset vapaaehtoiset" -toimintaohjelmasta [KOM(96) 610 lopull. 96/0318 (COD)], ottaa huomioon komission 13. tammikuuta 1997 tekemän päätöksen pyytää Euroopan yhteisön perustamissopimuksen 126 artiklan ja 198 c artiklan ensimmäisen kohdan mukaisesti alueiden komitealta lausunto asiasta, ottaa huomioon 8. maaliskuuta 1996 tekemänsä päätöksen antaa lausunnon valmistelu valiokunta 6:lle "Koulutus", ottaa huomioon valiokunta 6:n 4. huhtikuuta 1997 hyväksymän lausuntoluonnoksen (CdR 86/97 rev., esittelijä: Jo Leinen), ottaa huomioon Euroopan parlamentin 22.9.1995 antaman päätöslauselman, jossa puollettiin nuorten eurooppalaisten vapaaehtoispalvelua sekä Eurooppa-neuvoston Firenzessä kesäkuussa 1996 esittämän lausuman, jonka mukaan ohjelma voisi osaltaan helpottaa nuorten ihmisten integroimista työelämään, ottaa huomioon alueiden komitean lausunnot aiheista "Valkoinen kirja oppimisesta" () sekä "Komission työasiakirja: Nuorten eurooppalainen vapaaehtoispalvelu" (), joissa komitea tuki komission ehdotusta monivuotisen ohjelman aloittamisesta, ottaa huomioon Euroopan komission laatiman ohjelman ennakkoarvioraportin sekä komission alustavan kehitysraportin kokeiluohjelmasta, joissa vahvistettiin, että eurooppalaista vapaaehtoispalvelua tuetaan EU:ssa yleisesti sekä jäsenmaissa, asianomaisten järjestöjen, alue- ja paikallisviranomaisten että nuorten itsensä keskuudessa, hyväksyi 11. ja 12. kesäkuuta 1997 pitämässään 18. täysistunnossa (kesäkuun 12. päivän kokouksessa) seuraavan lausunnon. 1. Johdanto 1.1. Alueiden komitea on tyytyväinen siihen, että komissio kokeiluohjelman päätyttyä ehdottaa yhteisön toimintaohjelmaa nuorten eurooppalaisten vapaaehtoistyön toteuttamiseksi. Komitea toteaa kuitenkin, että Nuoret eurooppalaiset vapaaehtoiset -toimintaohjelmaa ei pidä toteuttaa Nuorten Eurooppa -ohjelman kustannuksella. Euroopan komission pitäisi tehdä Euroopan parlamentille ja neuvostolle ehdotus yhtenäisestä eurooppalaisesta nuorisopolitiikasta ennen Nuorten Eurooppa -ohjelman kolmannen vaiheen ja Nuoret eurooppalaiset vapaaehtoiset -toimintaohjelman ensimmäisen vaiheen päättymistä. 1.2. Yhteisön toimintaohjelman myötä luodaan kehys, jonka avulla edistetään nuorten liikkuvuutta rajojen yli, perustetaan uusia kumppanuussuhteita Euroopassa ja vahvistetaan unionin kansalaisten keskinäistä solidaarisuutta. Toimintaohjelma voi osaltaan vaikuttaa keskinäisen ymmärtämyksen ja yhteenkuuluvuuden vahvistumiseen Euroopan unionissa. 1.3. Alueiden komitea toteaa tyytyväisenä, että komissio on ottanut huomioon suosituksia, joita komitea esitti kokeiluohjelmaa käsittelevässä lausunnossaan. Näin annetaan arvoa käytännön kokemuksille, joita kunnat ja alueet ovat hankkineet nuorten vapaaehtoistyöstä, koulutuksesta, nuorisopolitiikasta ja sen toteuttamisesta sekä yhteisö- ja muista hankkeista. 1.4. Alueiden komitea vahvistaa käsityksensä, jonka mukaan eurooppalaisen vapaaehtoistyön on perustuttava hajautetulle suunnitelmalle, ja paikallis- ja alueyhteisöjen on oltava mukana hankkeen kaikissa vaiheissa. Komitea vetoaa jälleen sen puolesta, että alue- ja paikallisviranomaiset otettaisiin mukaan ohjelmaa hallinnoivaan komiteaan, ja että niitä kuullaan kaikissa ohjelman toteuttamista koskevissa päätöksissä. Komitea korostaa, että ohjelman onnistuminen riippuu sen tehokkaasta toimeenpanosta paikallistasolla. Komitea pyytää komissiolta, ettei vain neuvostolle ja Euroopan parlamentille vaan myös alueiden komitealle tiedotetaan jatkuvasti laajalti yhteisön toimintaohjelman edistymisestä. 2. Yleistä 2.1. Alueiden komitea on yhtä mieltä komission analyysistä, jonka mukaan monien eurooppalaisten nuorten elämäntilanne on epävarma. Työmarkkinoiden ongelmien ja yhteiskunnan korostaman yksilöllisyyden vuoksi monet nuoret eurooppalaiset ovat huolissaan tulevaisuudesta. 2.2. Koulutuksen puutteen lisäksi työkokemuksen puute on merkittävä este nuorten integroitumisessa yhteiskuntaan. Alueiden komitea kannattaakin näkemystä, jonka mukaan eurooppalaisen vapaaehtoistyön myötä saadaan tärkeää työkokemusta, jota nuoret voivat hyödyntää henkilökohtaisessa, yhteiskunnallisessa ja ammatillisessa kehityksessään. 2.3. Eurooppalaisella vapaaehtoistyöllä on seuraavia etuja: Henkilökohtaiselta kannalta nuoret oppivat kansainvälisen kokemuksen avulla kehittämään edelleen itsenäisyyttään ja viestintäkykyään, harjoittamaan kriittisyyttä, ottamaan vastuuta ja tarkistamaan omia päätöksiään. Yhteiskunnalliselta kannalta työskentely toisessa maassa edistää nuorten ja monien kansalaisten välistä kanssakäymistä kulttuurirajoista riippumatta. Tämän lisäksi vahvistetaan näkemystä, että käytännön solidaarisuus on mahdollista ja tarpeellista paitsi paikallisesti myös Euroopan tasolla. 2.4. Valtioiden rajat ylittävä vaihto mahdollistaa kulttuurien välisen oppimisprosessin. Nuoret vapaaehtoiset havaitsevat omien perinteidensä ja kulttuurinsa rikkauden, mutta myös niiden rajat. Heidän on kohdattava toisenlainen kulttuurinen, sosiaalinen ja taloudellinen ympäristö. Alueiden komitea on tyytyväinen siihen, että komissio hyväksyy komitean näkemyksen, jonka mukaan eurooppalainen vapaaehtoistyö tarjoaa konkreettista hyötyä rasismin ja muukalaisvihan voittamisessa. 2.5. Alueiden komitea on komission kanssa samaa mieltä siitä, että eurooppalainen vapaaehtoistyö tarjoaa lisäetua muihin nuorisovaihto-ohjelmiin verrattuna. Hajautettu suunnitelma tarjoaa mahdollisuuden liittää paikallis- ja EU-taso toisiinsa. Nuoret saavat mahdollisuuden hankkia taitoja ja valmiuksia tutun toimintaympäristönsä ulkopuolelta sekä havaita rakenteilla olevan eurooppalaisen yhteiskunnan realiteetit. 2.6. Alueiden komitean mukaan olisi paikallisten, alueellisten, kansallisten ja Euroopan tason nuorisovaihtohankkeiden välille järjestettävä voimakkaat verkostot ja kumppanuussuhteet. Pitkäaikaista kokemusta hyödyntämällä voidaan välttää virheiden ja pettymysten toistuminen. 3. Erityistä 3.1. Osallistuminen Nuoret eurooppalaiset vapaaehtoiset -toimintaohjelmaan 3.1.1. Alueiden komitea on ilahtunut siitä, että periaatteessa kaikki 18 25-vuotiaat nuoret voivat osallistua eurooppalaiseen vapaaehtoistyöhön. Komitea toteaa tyytyväisenä, että komissio noudattaa alueiden komitean suositusta ottaa ohjelman piiriin myös nuoria, joilla on kulttuurisista, sosiaalisista, taloudellisista tai maantieteellisistä syistä erityisiä vaikeuksia osallistua nykyisiin toimintaohjelmiin. 3.1.2. Alueiden komitea korostaa, että ohjelmasta on tiedotettava kaikille potentiaalisille osallistujille. Paikallistason toimistoja olisi kannustettava järjestämään rekrytointivaiheessa julkisia kampanjoita lehdistössä ja tiedotusvälineissä, jotta erityisesti sellaiset nuoret, jotka eivät ole mukana nuorisokerhojen tai koulutuslaitosten toiminnassa saisivat tietoa käynnistyvästä ohjelmasta. 3.1.3. Komitea korostaa kuitenkin, että on tärkeää saada kaikki koulutuslaitokset, eikä pelkästään yliopistot, mukaan eurooppalaisesta vapaaehtoisohjelmasta toteutettavaan tiedotuskampanjaan, jotta voidaan taata ohjelmaan kuuluvien hankkeiden tunnetuksi tekeminen. 3.2. Eurooppalaisen vapaaehtoistyön toiminta-alueet 3.2.1. Yleistä toiminta-alueesta 3.2.1.1. Alueiden komitea korostaa alue- ja paikallisviranomaisten mukaan ottamisen tärkeyttä ohjelman toimeenpanossa. Näin varmistetaan, että toiminta tukee osaltaan tehokkaasti alueellisia kehitys- ja työllisyysaloitteita, minkä komissio on nimennyt yhdeksi ohjelman tavoitteista. 3.2.1.2. Eurooppalaisen vapaaehtoistyön tulee koulutusaloitteena mahdollistaa nuorten maantieteellisten, kulttuuristen ja ammatillisten näköalojen avartuminen. Alueiden komitea kannattaa tämän vuoksi yhteisöohjelman laajaa ja moninaista toiminta-aluetta. Toiminnan monipuolisuus mahdollistaa myös nuorten mitä erilaisimmat perusteet osallistua eurooppalaiseen vapaaehtoistyöhön. 3.2.1.3. Kaikkien hankkeiden tulee perustua tavoitteeseen tarjota koulutuksellista kokemusta ja kokemuksia yhteisön kannalta hyödyllisestä toiminnasta. Alueiden komitea korostaa tässä yhteydessä tarvetta varmistaa kaikilla tasoilla harjoitettavan tehokkaan valvonnan avulla, ettei vapaaehtoispalvelulla korvata normaaleja työpaikkoja eikä sitä käytetä halpatyövoiman lähteenä. 3.2.1.4. Koska Nuoret eurooppalaiset vapaaehtoiset -toimintaohjelmasta ja eurooppalaisista koulutusohjelmista saatujen kokemusten välillä on tiivis yhteys, olisi syytä luoda yhteinen tietopankki, joka voi tarjota täydentävät ja vertailevat puitteet sekä eri alojen aloitteiden tehokkaan seurannan ja edistää siten toimivaa yhteisvaikutusta erityisesti silloin, kun tavoitteet ovat yhteiset. 3.2.2. Sosiaali- ja humanitaarinen ala 3.2.2.1. Vapaaehtoistyö sairaaloissa, vanhainkodeissa, lastentarhoissa, vammaisten hoitolaitoksissa tai huumeprojekteissa antaa ohjelmiin osallistuville nuorille mahdollisuuden palvella lähimmäisiä sekä testata kiinnostustaan ja soveltuvuuttaan toimia myöhemmin sosiaali- ja terveysalan ammateissa. 3.2.3. Ympäristönsuojeluala 3.2.3.1. Ympäristötoimistoissa, maatalous- ja metsälaitoksissa, luonnonsuojelualoitteissa tai ekologisissa hankkeissa toimiessaan ohjelmiin osallistuvat nuoret saavat tietää verkostoista ja keskinäisestä riippuvuudesta ympäristöongelmien ratkaisussa ja havaitsevat ylikansallisen yhteistyön välttämättömyyden taattaessa yhteiskuntamme ekologisia perusteita. 3.2.4. Kulttuuriperintöhankkeet 3.2.4.1. Vapaaehtoispalvelu historiallisen, taiteellisen, etnologisen ja arkeologisen perinnön säilyttämiseksi ja hyödyntämiseksi erilaisilla työmailla voi saada nuoret tiedostamaan Euroopan unionin jäsenvaltioiden väliset vanhat siteet sekä yhteisen kulttuuri-identiteetin lähtökohdat. 3.2.5. Kulttuuri ja urheilu 3.2.5.1. Alueiden komitea pyytää komissiota liittämään toimintaohjelmaan myös urheilun ja kulttuuritoiminnan. Urheilu ja kulttuuritoiminta ovat aina tarjonneet erimaalaisille ihmisille kohtaamismahdollisuuden. Nuoret voivat suorittaa vapaaehtoispalvelua hyvin laaja-alaisesti kulttuuri- ja urheiluseuroista teattereihin ja taideyhteisöihin. 3.2.6. Talousala 3.2.6.1. Alueiden komitea kannattaa komission aikomusta mahdollistaa eurooppalaisten vapaaehtoistyön käyttäminen myös ammatti- tai yrittäjyysaloitteiden toteuttamiseen. Vapaaehtoistyön on määrä edistää nuorten aktiivista roolia yhteiskunnassa eikä sen tulisi loppua siinä vaiheessa, kun toimista saadaan näkyvää tulosta. Toimintaohjelmassa olisi tuettava nuorten aktiivista tukemista vapaaehtoistyön jälkeisessä työ- tai koulutuspaikan etsimisessä ja mahdollisessa yrityksen perustamisessa. 3.3. Eurooppalaiseen vapaaehtoistyöhön osallistuvien valinta 3.3.1. Alueiden komitea muistuttaa erityisesti, että nykyisistä vaihto-ohjelmista saadun monivuotisen kokemuksen perusteella osallistujat on valittava huolellisesti ja heitä on valmistettava perusteellisesti vapaaehtoistyöhön. Vaihto-ohjelman onnistuminen riippuu oleellisesti siitä, onko hankkeen erityisluonne ja nuorten soveltuvuus siihen osattu oikein sovittaa yhteen. 3.3.2. Sukupuolesta, koulutuksesta ja terveydentilasta riippumatta on tärkeää, että jokainen ohjelmiin osallistuva on halukas tutustumaan isäntämaahansa ja halukas oppimaan sen kieltä. Heille on tarjottava kieliopetusta joko ennen vapaaehtoispalvelua tai sen aikana. Alueiden komitea huomauttaa, että erityisesti olisi kiinnitettävä huomiota projektien edistämiseen sellaisilla alueilla ja sellaisissa kunnissa, joissa puhutaan harvinaista kieltä. 3.3.3. Lähettävillä yksiköillä on vastuullinen tehtävä sovittaa nuorten motiivit sekä maiden ja hankkeiden erityislaatu toisiinsa. Alueiden komitean mukaan eurooppalaisen vapaaehtoistyön järjestelyssä laatu olisi asetettava määrän edelle. 3.4. Eurooppalaisen vapaaehtoistyön valmistelu, seuranta ja arviointi 3.4.1. Alueiden komitea on tyytyväinen komission kantaan, jonka mukaan kansalliset ja kulttuurirajat ylittävä vapaaehtoistyö voi menestyä vain, jos ohjelmaan osallistuvia henkilöitä ja sen piirissä toteutettavia hankkeita valmistellaan, seurataan ja arvioidaan huolellisesti. Komitea on erityisen tyytyväinen komission ehdotukseen tukea valvojien ja hallinnoijien koulutusta, mikä noudattaa komitean aiemmin esittämiä huomioita. 3.4.2. Vaihto-ohjelmien tavoitteena on, että nuoret saavat rikastuttavia kokemuksia ja ovat ohjelman jälkeen valmiita osallistumaan yhteiskunnan rakentamiseen kansallisella ja Euroopan tasolla. Alueiden komitea muistuttaa, että epäonnistuneilla ohjelmilla on taloudellisten vahinkojen lisäksi usein myös kielteisiä vaikutuksia nuoriin: ennakkoluulot muita kulttuureja ja maita kohtaan voivat jopa vahvistua. 3.4.3. Alueiden komitea suosittaa, että kielikoulutuksen ohella nuorille tarjotaan seuraavia valmentautumismahdollisuuksia: katsaus vastaavaan hankkeeseen kotimaassa, tietoja ulkomailla toteutettavan hankkeen tavoitteista ja sisällöstä, mahdollisuus tutustua hankkeeseen isäntämaassa ja saatujen kokemusten arviointi, tietoja isäntämaasta, sen kulttuurista ja sosiaalisista oloista. 3.4.4. Monivuotiset kokemukset vaihto-ohjelmista ovat selvästi osoittaneet, että ulkomailla olon aikana on järjestettävä mahdollisuus pohdintaan ja palautteen antoon saatujen kokemusten pohjalta. Alueiden komitea suosittaakin, että viimeistään kolmen kuukauden kuluttua vapaaehtoistyön alkamisesta nuorille järjestetään monipäiväisiä tapaamisia ja seminaareja. Näissä tapaamisissa on tarkoitus keskustella hankkeen tilasta ja nuorten tuntemuksista sekä arvioida niitä. 3.4.5. Jotta nuorten työskentely ulkomailla muodostuu myönteinen kokemus, alueiden komitea pyytää komissiota huolehtimaan siitä, että nuoria tuetaan sopivin toimin myös heidän palattuaan kotimaahansa. Ulkomailla saadut kokemukset on voitava liittää henkilökohtaiseen ja ammatilliseen kehitykseen myöhemminkin. 3.4.6. Alueiden komitea kannattaa komission ajatusta luoda verkosto, jossa on mukana paikallisia ja alueellisia toimijoita, edistämään vapaaehtoisten ammatillista ja sosiaalista intergroimista palveluajan päätyttyä. Komitea korostaa lisäksi tarvetta opastaa vapaaehtoisia työnhaussa tai tukea heidän osallistumistaan lisäkoulutukseen. 3.4.7. Alueiden komitean mukaan nuorten opastus ennen ja jälkeen vapaaehtoistyön sekä sen aikana on annettava tehtäväksi lähettäjämaasta kotoisin oleville ryhmille, joilla on kokemusta kulttuurienvälisestä toiminnasta. 3.4.8. Laadullinen ja henkilökohtainen jatkuvuus nuorten opastuksessa on tärkeää, jotta nuoret voivat puhua mahdollisesti kulttuurieroista johtuvista vaikeuksistaan ja estoistaan luottamushenkilön kanssa. 3.5. Eurooppalaisen vapaaehtoistyön puite-ehdot 3.5.1. Vapaaehtoistyön kesto 3.5.1.1. Alueiden komitea huomauttaa, että ensi sijassa olisi tuettava pitkäaikaista vapaaehtoistyötä. Monivuotiset kokemukset vaihto-ohjelmista osoittavat, että kohtuullisen asunnon saanti sekä uusien elin- ja työolojen pohdinta ja työstäminen ovat mahdollisia vain pitkäaikaisen ulkomailla oleskelun aikana. Vain pitkäaikainen työjakso voi tuottaa sekä nuorille että hankkeesta vastaaville täyden hyödyn. 3.5.1.2. Alueiden komitea on iloinen siitä, että komissio yhtyy komitean kantaan, jonka mukaan lyhytaikaisiin vaihto-ohjelmiin voidaan motivoida osallistumaan sellaisia nuoria, joilla on sosiaalisista, kulttuurisista, taloudellisista tai maantieteellisistä syistä huonot mahdollisuudet osallistua yhteisöohjelmiin. 3.5.1.3. Alueiden komitea muistuttaa erityisesti, että lyhytaikaisissa ohjelmissa pitäisi olla erityisiä tukitoimia eikä niiden yhteydessä pitäisi teettää yksittäisiä töitä. Vain näin voidaan estää, erityisesti huonompiosaisten nuorten kohdalla, eurooppalaisen vapaaehtoispalvelun tavoitteen kääntyminen itseään vastaan siten, etteivät nuoret loppujen lopuksi opi kieltä eivätkä myöskään tutustu kunnolla maan ihmisiin ja kulttuuriin. 3.5.2. Eurooppalaiseen vapaaehtoistyöhön osallistuvat maat 3.5.2.1. Alueiden komitea panee tyytyväisenä merkille, että komissio on ottanut huomioon sen pyynnön ottaa yhteisön ulkopuolisia maita mukaan eurooppalaiseen vapaaehtoispalveluun. Komitea korostaa, että tavoitteena tulee olla ohjelman laajentaminen molemminpuoliseen vaihtoon perustuen. 3.5.2.2. Alueiden komitea kannattaa komission käsitystä, jonka mukaan eurooppalaista vapaaehtoistyötä ei pidä ulottaa pelkästään assosioituneihin maihin vaan yleisesti kolmansiin maihin. Nuorten kulttuurikokemuksia ei pidä rajoittaa vain Euroopan unionin alueelle, vaan ohjelmaan olisi liitettävä myös yhteisön ulkopuolisia maita. 3.5.2.3. Kolmannet maat voivat näin hyötyä nuorten eurooppalaisten tiedoista. Nuorilla taas on mahdollisuus oppia tuntemaan ja ymmärtämään toisenlaisia yhteiskuntia. Eurooppalainen vapaaehtoistyö voi siis olla siltana Euroopan eteläpuolella ja Itä-Euroopassa sijaitseviin naapurivaltioihin. 3.5.2.4. Alueiden komitea korostaa, että vapaaehtoistyö kehitysmaissa ja katastrofialueilla aiheuttaa erityisiä vaikeuksia. Nuorilta ei saa erityisolosuhteiden vuoksi vaatia liikaa. Komitea tukee tämän vuoksi komission näkökantaa avata yhteisöohjelma tällaisille hankkeille vasta huolellisen tarkastelun jälkeen ja vain asteittain. 3.6. Todistus eurooppalaisesta vapaaehtoistyöstä 3.6.1. Alueiden komitea kannattaa komission ehdotusta antaa vapaaehtoistyöntekijöille "Eurooppa-sinetillä" varustettu todistus. Ulkomailla tehdyn vapaaehtoistyön näkyvällä tunnustamisella on monille nuorille hyvinkin suuri merkitys. Eurooppalainen todistus saattaa antaa nuoren tuleville työnantajille arvokasta tietoa nuoren motivaatiosta ja sitoutuneisuudesta. 3.7. Eurooppalaisen vapaaehtoistyön taloudellinen ja oikeudellinen turvaaminen 3.7.1. Alueiden komitea vahvistaa käsityksensä, jonka mukaan Euroopan laajuisen oikeusaseman luominen nuorille vapaaehtoistyötä tekeville on tärkeä väline niiden esteiden poistamiseksi, jotka aiemmin yhä uudelleen vaikeuttivat työntekoa muissa maissa. Kaikkien unionin jäsenmaista kotoisin olevien vapaaehtoistyöntekijöiden on voitava nauttia samoista eduista. 3.7.2. Alueiden komitea on pahoillaan, että komissio vain vetoaa tarvittavien toimien toteuttamiseksi jäsenvaltioissa sen sijaan että se erityisesti kannustaisi niitä ottamaan tarvittavia askeleita yhtenäisen aseman luomiseksi eurooppalaisen vapaaehtoistyön ohjelmaan osallistuville nuorille. Tämä lähestymistapa ei mitenkään loukkaisi läheisyysperiaatetta. Lisäksi komitea toteaa, ettei näiden askeleiden käytännön toteutustapaa täsmennetä, mikä on epätyydyttävää. 3.7.3. Alueiden komitean mielestä yhteisön tuen laatu ja taso, joihin komission tiedonannon kohdassa 56 viitataan, tulisi määritellä. Muutoin ei voida määrittää kansallisen, paikallisen ja alueellisen taloudellisen tuen määrää. Esimerkiksi eurooppalaisen vapaaehtoispalvelun toiminnan onnistumisen kannalta niin tärkeässä asemassa olevien ohjaajien ja neuvojien toimien perustamis- ja ylläpitokustannukset saattavat olla huomattavat ja kustannuksia olisi järkevää jakaa. (Vapaaehtoispalvelun toiminnasta puhutaan komission tiedonannon kohdissa 74 78.) 3.7.4. Alueiden komitea vaatii toimenpiteitä EU-maissa asuvien, kolmansista maista kotoisin olevien nuorten liikkuvuuden helpottamiseksi. Erityisesti viisumin myöntämisestä on sovittava unionin laajuisesti. 3.7.5. Alueiden komitean mukaan eurooppalaisen vapaaehtoistyöhön kuuluvat kustannukset (ilmainen asuminen ja ylläpito, taskuraha sekä vakuutus, joka kattaa sairaudet, tapaturmat ja vahingonkorvausvastuun) olisi taattava sopimuksellisesti. Alueiden komitea painottaa tässä yhteydessä, ettei nuorten tulisi osallistua näiden kustannusten rahoitukseen. Se olisi vastoin ajatusta, jonka mukaan kaikille nuorille olisi annettava mahdollisuus osallistua tähän ohjelmaan. 3.8. Eurooppalaisen vapaaehtoistyön järjestäminen 3.8.1. Alueiden komitea muistuttaa komissiota siitä, että joissakin maissa on jo vapaaehtoistyötä. EU-aloitteen ei pidä estää näiden verkostojen toimintaa. EU:n olisi kiinnitettävä huomiota siihen, että eurooppalainen vapaaehtoistyö tukee nykyisiä aloitteita ja nivoutuu niihin. 3.8.2. Alueiden komitea pyytää komissiota kiinnittämään huomiota siihen, ettei luoda kallista byrokraattista järjestelmää vaan hyödynnetään nykyisiä rakenteita. 3.8.3. Alueiden komitea muistuttaa, että olisi käytettävä hajautettua lähestymistapaa ja että paikallis- ja alueorganisaatiot olisi liitettävä tukirakenteisiin. Komitea korostaa, että näin mahdollistettaisiin joustavuus ja edistettäisiin siten innovointia ja kokeiluja ohjelmien toteutuksessa. 4. Päätelmät 4.1. Alueiden komitean mukaan eurooppalainen vapaaehtoistyö saattaa rikastuttaa valtavasti alue- ja paikallisyhteisöjä. 4.2. Normaalin koulujärjestelmän ja virallisten ammattikoulutusrakenteiden ulkopuolisena kasvatusvälineenä eurooppalainen vapaaehtoistyö tarjoaa monia mahdollisuuksia vahvistaa Euroopan unionin kansalaisten välistä solidaarisuutta. 4.3. Erityisesti nuoret voivat ilmentää aktiivisesti unionin kansalaisuutta aikana, jolloin rajoitukset, rasismi ja individualismi nostavat pelottavasti päätään. Bryssel, 12. kesäkuuta 1997. Alueiden komitean puheenjohtaja Pasqual MARAGALL i MIRA () EYVL C 182, 24.6.1996, s. 15 () EYVL C 42, 10.2.1997, s. 1